Nakajima A2N

Το Nakajima A2N (ονομασία του Ιαπωνικού Αυτοκρατορικού Ναυτικού: «Μαχητικό των Αεροπλανοφόρων Τύπου 90») ήταν μονοκινητήριο διπλάνο μαχητικό που αναπτύχθηκε την δεκαετία του 1930 για τα σμήνη των αεροπλανοφόρων του Ιαπωνικού Αυτοκρατορικού Ναυτικού.

Σχεδιασμός και ανάπτυξη
Η Nakajima ανέπτυξε το A2N με δικούς της πόρους. Σχεδιαστικά είχε επιρροές από τα αμερικάνικα μαχητικά Boeing Model 69 και Boeing Model 100, υποδείγματα των οποίων είχαν αγοράσει οι Ιάπωνες το 1928 και το 1929 αντίστοιχα. Ο Τακάο Γιοσίντα ανέλαβε επικεφαλής της ομάδας που ανέπτυξε τα δύο πρωτότυπα του μαχητικού Τύπου 90, αναμένοντας την αποδοχή του νέου τύπου από το Αυτοκρατορικό Ναυτικό. Προωθούνταν από κινητήρες Bristol Jupiter VI αλλά απορρίφθηκαν διότι οι επιδόσεις τους δεν ήταν αισθητά ανώτερες σε σύγκριση με τα Nakajima A1N που ήταν ήδη σε υπηρεσία.

Ο Τζίνγκο Κουριχάρα ανέλαβε το έργο του ριζικού επανασχεδιασμού του αεροσκάφους. Καρπός της προσπάθειας αυτής ήταν η παρουσίαση τον Μάιο του 1931 ενός ακόμη πρωτοτύπου, του A2N1, με κινητήρα Nakajima Kotobuki 2 των 579 hp. Σε αυτή τη διάταξη το αεροσκάφος έγινε αποδεκτό από το Ναυτικό τον Απρίλιο του 1932.

Με βάση το A2N-1 παρήχθησαν 66 εκπαιδευτικά A3N3-1 ενώ το Α2Ν αποτέλεσε επίσης τη βάση για τον σχεδιασμό του μαχητικού A4N.

Επιχειρησιακή ιστορία
Τα A2N εξόπλισαν τα σμήνη των αεροπλανοφόρων Hōshō, Kaga και Ryūjō. Με αυτά τα αεροσκάφη ενεπλάκησαν οι μονάδες των ιαπωνικών αεροπλανοφόρων στις πρώτες αερομαχίες του Β΄ Σινοϊαπωνικού Πολέμου. Ο πιλότος Άκιο Ματσούμπα, πετώντας με ένα A2N, κατέρριψε ένα κινέζικο Douglas O-2M στις 16 Αυγούστου 1937 εν μέσω της Μάχη της Σαγκάης.

Η επιχειρησιακή πορεία των A2N ήταν όμως βραχύβια, διότι σύντομα αντικαταστάθηκαν από τα A4N και τα Mitsubishi A5M στις τάξεις του Ναυτικού.

Παραπομπές

 Πηγές 




 Εξωτερικοί σύνδεσμοι 


A2N
Κατηγορία:Αεροσκάφη ναυτικής αεροπορίας
Κατηγορία:Αεροσκάφη του Μεσοπολέμου
Κατηγορία:Μαχητικά αεροσκάφη
Κατηγορία:Εμβολοκινητήρια στρατιωτικά αεροσκάφη